Assef Chawkat

Òm polìtich an Siria.
Assef Chawkat a l'era nà dël 1950.

D'orìgin motobin modeste, Assef Chawkat a l'era un militar, specialista dij servissi d'anformassion.
Dël 1995 a l'ha marià an sconde nòsse Bouchra, l'ùnica fija ëd Hafez Al-Assad, ma ël sìrcol dantorn al podèj sirian a l'é restà difissios ant ij sò confront: dël 1999 Chawkat a l'é stàit ferì a la pansa da na bala sparà da Maher Al-Assad, séghit a na rusa violenta, e a l'é stàit soagnà a Paris.

Ai 14 ëd fërvé dël 2005 Chawkat a l'é stàit nominà responsàbil an cap dël servissi d'anformassion militar, ma peui a l'ha përdù ëd prestis, dzortut cand dël 2008 a l'é stàit considerà responsàbil ëd chèich ësvarion: ël massament ant lë s-ciòp ëd na vitura esplosiva dlë stratega militar dël Hezbollah libanèis, Imad Mugniyah, ant ël sènter ëd Damasch an fërvé, e col d'un general davzin al pressident, Mohammed Souleiman, a Tartous an ost, vìtima d'un tirador ëstërmà.
Dlë stèmber 2011 Chawkat a l'é stàit nominà vice-ministr ëd la difèisa, ma a l'avìa giumaj përdù gran part ëd sò anfluss.

Assef Chawkat a l'é mòrt an n'atentà con na bomba a Damasch ai 18 ëd luj 2012.

Chawkat, Assef
Chawkat, Assef